b'\n_START_ARTICLE_\nMinna Leinonen\n_START_PARAGRAPH_\nMinna Leinonen (s. 18. elokuuta 1981 Ristij\xc3\xa4rvi) on suomalainen urheiluampuja. H\xc3\xa4n edustaa seuratasolla Keski-Suomen Ampujia. Leinonen voitti ilmakiv\xc3\xa4\xc3\xa4rill\xc3\xa4 kultaa Ateenan paralympialaisissa 2004. Vuonna 2014 h\xc3\xa4n voitti MM-kultaa ilmakiv\xc3\xa4\xc3\xa4rin makuukilpailussa Saksan Suhlissa._NEWLINE_Leinonen kilpailee vammaisluokassa SH 2. H\xc3\xa4nen enn\xc3\xa4tyksens\xc3\xa4 60 laukauksen sarjassa makuulta on 600, jonka h\xc3\xa4n saavutti muun muassa Pohjoismaiden mestaruuskisoissa Karstulassa 2007. Samana vuonna h\xc3\xa4n voitti Euroopan mestaruuden Suhlissa. Siell\xc3\xa4 h\xc3\xa4n ampui my\xc3\xb6s pienoiskiv\xc3\xa4\xc3\xa4rill\xc3\xa4 ja sijoittui nelj\xc3\xa4nneksi. Pekingin paralympialaisissa 2008 Leinonen oli 11:s ja Lontoon paralympialaisissa 2012 14:s. Vuoden 2006 maailmanmestaruuskilpailuissa Sveitsin Sargansissa Leinonen oli ilmakiv\xc3\xa4\xc3\xa4rill\xc3\xa4 nelj\xc3\xa4s ja pienoiskiv\xc3\xa4\xc3\xa4rill\xc3\xa4 viides._NEWLINE_Vuonna 2013 Leinonen ampui Turkin Antalyan maailmancupissa luokassaan silloisen maailmanenn\xc3\xa4tystuloksen 636,5. Vuoden 2014 MM-kisoissa h\xc3\xa4n ampui luokassaan Suomen enn\xc3\xa4tyksen 637,8. Marraskuussa 2014 Suomen Ampumaurheiluliitto valitsi Leinosen toistamiseen vuoden ampumaurheilijaksi.'